93 każi ġodda ta' coronavirus; 31 ifiqu
Il-każi ġodda tal-coronavirus fil-pajjiż qed ikomplu jiżdiedu hekk kif propju fl-aħħar 24 siegħa nstabu total ta' 93 każ ġdid ta' coronavirus. Dan wara li saru total ta' 2,257 swab test. Fl-infografika tal-lum tal-Ministeru għas-Saħħa kien spjegat li issa l-każi attivi fil-pajjiż telgħu għal 881. Intant 31 persuna oħra fiequ mill-virus. Il-każijiet li nstabu fl-aħħar 24 siegħa għadhom qed jiġu investigati. Intant minn dawk li tħabbru lbieraħ intqal li kien hemm: 25 persuna li huma qraba ta' persuni pożittivi, erba' persuni li ġew f'kuntatt dirett fuq il-post tax-xogħol, tnejn kienu kuntatti diretti, u każ wieħed kien impurtat. Hekk kif ilbieraħ instabu total ta' 68 każ ġdid, jidher li hemm 35 każ li għadu mhux ikkonfermat minn fejn oriġinaw. Aktar kmieni llum il-Ministeru għas-Saħħa ħabbar li anzjan ta' 71 sena huwa l-44 vittma tal-coronavirus fil-pajjiż. Aktar minn hawn: Raġel ieħor imut bil-COVID-19; L-44 mewta għal Malta